Uiteindelik aksie op Oval met meer as 150 renjaers | Netwerk24
Uiteindelik aksie op Oval met meer as 150 renjaers
Die stockcars is die komende naweek weer terug met baie inskrywings.Foto:
Die ovaalbaanseisoen begin Saterdag (5 September) met die Breedevallei Truck Centre se openingswedren.
Altesaam 140 renjaers van oor die Wes-Kaap heen het vir die byeenkoms ingeskryf. Die Mega Oval by Kleinplasie bars behoorlik uit sy nate met meer as 150 ingeskrewe lede.
Die V8 Sprint-motors gaan ook deelneem en hul klank en krag is iets om te beleef. Die klubbestuur het die afgelope paar weke hard gewerk om alles gereed te kry ná talle voorvalle van diefstal en plundering van die infrastruktuur gedurende die afseisoen.
Van die voorste renjaers in SA het by die klub aangesluit. Die 1660-klas spog met 23 inskrywings en die stockrod-klas met 22.
Die 2.1 Modifieds-klas stoot 17 karre in die veld en die V8 Amerikaanse sedans niks minder nie as 12 inskrywings.
Weens Covid 19-inperkings word slegs die renjaers en drie helpers by die wedrenne toegelaat en geen toeskouers word toegelaat nie.
Die wedrenne word egter regstreeks op die internet uitgesaai.
Toeskouers word aangemoedig om 'n kaartjie te koop by https://itickets.co.za/events/449134 teen slegs R100.